ANC, DA behou setels in tussenverkiesingsKiesers het Woensdag hul kruisie getrek in vier tussenverkiesings in drie provinsies. Argieffoto: Morné van Rooyen Die ANC en die DA het hul setels in tussenverkiesings in KwaZulu-Natal, Limpopo en die Wes-Kaap behou, het die Onafhanklike Verkiesingskommissie (OVK) Donderdag bekend gemaak. Die ANC se kandidate het geseëvier in Limpopo se Greater Letaba-munisipaliteit (Duiwelskloof), in die Ray Nkonyeni-munisipaliteit (Port Shepstone) in KwaZulu-Natal en in die Knysna-munisipaliteit in die Wes-Kaap. Die DA het wyk 3 in die Breedevallei-munisipaliteit (Worcester) in dieselfde provinsie behou toe sy kandidaat, Luwellyn Gregory Willemse, die pyp met 52,16% van die stemme gerook het. Altesaam 12 kandidate van ses politieke partye en een onafhanklike kandidaat het aan Woensdag se tussenverkiesings deelgeneem, berig African News Agency. Die ANC in KwaZulu-Natal het die party se oorwinning in die Ray Nkonyeni-munisipaliteit verwelkom. “In vennootskap met ons gemeenskappe sal die ANC toesien dat ons verkose raadslede gereeld vergaderings met inwoners hou,” het die party in ŉ verklaring gesê. “Die ANC het dit weer eens onder sy raadslede se aandag gebring dat kommunikasie ŉ belangrike werktuig is om te verseker dat die regte soort diens aan die regte soort gemeenskap gelewer word.” In al vier gevalle het setels in die plaaslike rade vakant geraak nadat die dienende raadslede dood is. In die verkiesing in KwaZulu-Natal het die ANC se steun afgeneem van 97% tot 88% en in Limpopo van 76% tot 66%. Die DA het sy steun in die Wes-Kaapse verkiesing egter opgestoot van 49% tot 52% en die ANC syne in Knysna van 68% tot 85%. In al vier gevalle het minder kiesers gestem as in die munisipale verkiesing van 2016. Die stemsyfer het gewissel van 46,24% tot 53,7%, vergeleke met tussen 54,38% en 65,33% in die munisipale verkiesing van 2016. Woensdag se tussenverkiesings het presies drie weke ná die vorige ronde van vier tussenverkiesings op 3 Oktober gevolg, toe kiesers stembus toe is in KwaZulu-Natal en Mpumalanga. Toe het die DA ŉ setel in eThekwini aan die ANC afgestaan, maar sy setel in Umhlathuze (Richardsbaai) behou, nes die IVP in ŉ tussenverkiesing in Mthonjaneni (Melmoth) en die ANC in Steve Tshwete (Middelburg, Mpumalanga).